Ақәаршыҩи аԥшатлакәи ирыхҟьаны ахыбрақәа аԥхасҭа роуит, афымцацәаҳәақәа ԥыҵәҵәеит, еиланажьит аҵлақәеи урҭ рымахәқәеи, Аԥсны амҽыша ԥхынгәы 4 рзы.
Иахьа АҶА ҳәа ацхыраара ҟазҵо усҟан ианҳамамызгьы аамҭа ыҟан, усҟан амаругақәагьы иаҳа имаҷны иҳаман, аха ҳусзуҩцәа 24 сааҭ ианмыцәоз аамҭагьы ҳбахьеит ҳәа еиҭеиҳәеит Амҷба.
"Амшцәгьа ашьҭахь аҭагылазаашьа иунарбоит иаҳа аус зыдулатәу, ахҟьаԥҟьақәа иаҳа имаҷны иҟаларцаз. Сара иахьынӡеилыскаауа ақалақь агәаҿы аӡы ықәымтәауа иҟауҵартә еиԥш аҭагылазаашьа ыҟоуп. Убри аҟынтә аӡцрыҵқәа зегьы ҭганы идәықәызҵо Ешыра аганахь иҟаҵоуп ибзиан, аха алашара аныцәо игылоуп. Амшын ахь ицо аӡцрыҵқәагьы ианахәҭоу ирыцқьалатәуп. Уигьы аус анамуа ауаа аӡы рыҵалоит. Са сгәанала, Џьонуеи Лакобеи рыбжьара игылоу аӡымҩангагақәа рҿы иаҭахуп афымцатә генератор, уи аус аур, абжакы ҭҳәаны иагоит", - иҳәеит Амҷба.
Амҩа аҿықәқәа рҿы игылоу аҵлақәа гәаҭалатәуп, инааны игылоума, амахәҭақәа иҩоу хҵәалатәуп, уи зегьы ирдыруеит аспециалистцәа, иагьыҟарҵоит, ари аҭагылазашьаҿы аӡәы ихароуп ҳәа уҳәар иашаӡам, аха ахҟьаԥҟьа урмаҷыр ҟалоит ҳәа еиҭеиҳәеит Амҷба.
Инеиҵыху аиҿцәажәара шәазыӡырҩыр шәылшоит аудиофаил аҿы.